Daniel Clement Dennett (gebore 28 Maart 1942) is 'n Amerikaanse filosoof. Dennett se navorsing fokus op die geestesfilosofie en die wetenskapfilosofie, veral aangesien dié velde verband hou met die evolusionêre biologie en kognitiewe wetenskap. Dennett is een van die voorste kontemporêre deterministe wat hulself beywer vir 'n meganiese verduideliking van die bewussyn. Dennett se vader was 'n diplomaat en 'n kenner van die geskiedenis van Islam. Sy moeder was 'n redakteur en onderwyseres. Nadat hy 'n B.A. in filosofie aan Harvard-universiteit in 1963 verwerf het, het hy na Oxford-universiteit vertrek waar hy saam met die filosoof Gilbert Ryle studeer het. As nagraadse student het Dennett 'n belangstelling ontwikkel in die probleem van bewussyn en sy eerste tesis oor die onderwerp geskryf wat later verwerk is in sy eerste boek Content and Consciousness (1969). Hy het in 1965 'n doktorsgraad in filosofie verwerf, waarna hy teruggekeer het na die VSA. Hy het aan die Universiteit van Kalifornië, Irvine doseer. Sedert 1971 is hy aan die Tufts Universiteit verbonde. Hy is tans werksaam as die Austin B. Fletcher Professor van Filosofie asook as Direkteur van die Sentrum vir Kognitiewe Studies aan dié universiteit.